Odd Brochmann
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter og arkitektkontorer fra 1900 til i dag
Odd Brochmann var en norsk arkitekt som ble premiert i flere arkitektkonkurranser. Han tok eksamen ved NTH i 1936. Fra 1937 praktiserte han som arkitekt i Oslo sammen med kona si, Karen Brochmann. Han var professor i byggekunst ved NTH fra 1949 til 1956. I 1963 slo han seg ned i København som arkitekturmedarbeider i avisa Politiken, og seinere ble han knyttet til Kunstakademiet.
Brochmann drev omfattende publisering. Han ga blant annet ut Hus i Norge (1944), Tiden, stilen og vi (1945), Livsform og boligform (1952), By og bolig (1958) og Bedret boligbruk (1961). De tre siste kom som resultat av boligundersøkelser ved Selskabet for Oslo Byes Vel, der han fra 1946 var styremedlem og i 1960 til 1964 formann. I 1953 kom En bok om stygt og pent (også i dansk, svensk, finsk, tysk og engelsk utgave). Hans barnebøker, blant annet Mariannes brev (1946) og Marianne på sykehus (1948), illustrert av ham selv, ble populære. I tillegg utga han titler som Hus (1968), Haver (1971), Hus i Oslo (1971) og Bygget i Norge. En arkitekturhistorisk beretning (2 bind, 1979–1981).Odd Brochmann ble i 1981 utnevnt til æresmedlem i Norske Arkitekters Landsforbund, med følgende begrunnelse: For enestående innsats i å utbre forståelse og interesse for arkitektur og byggeskikk. Les mer i Store norske leksikon Odd Brochmann i Norsk biografisk leksikon Odd Brochmann i Norsk kunstnerleksikon arkitektur i Norge